 NA RICHARD MUNGUTI MSHUKIWA mkuu katika kashfa ya ulanguzi wa dawa za kulevya Nancy Endoveria Kigunzu almaarufu ‘Mathe wa Ngara’ amekuwa akiwatumia watoto kufikisha ‘mzigo’ kwa wateja wake, mahakama imeambiwa. ‘Mathe wa Ngara’, watoto wawili wanaodaiwa wanatumika kusambaza dawa za kulevya na mshukiwa mwingine mtu mzima, Teresia Wanjiku, watakaa rumande kwa siku tano polisi wakiendelea na uchunguzi. Kigunzu aliyekamatwa Jumatatu jijini Nairobi, alifikishwa mbele ya hakimu mwandamizi wa mahakama ya Uwanja wa Ndege wa Kimataifa wa Jomo Kenyatta (JKIA) Bi Njeri Thuku. Mawakili Danstan Omari, Cliff Ombeta, Martina Suiga, Shadrack Wambui na Sam Nyaberi wanaowatetea washukiwa hao, waliomba watoto hao wapelekwe hospitalini kutathminiwa umri wao na Teresia kutibiwa kwa vile anaugua. “Teresia anaugua. Twaomba apelekwe hospitalini ikiwa hii mahakama haitamwachilia kwa dhamana,” Omari alieleza mahakama. Pia alisema, “Kigunzu alikamatwa kutokana na shinikizo za wanahabari.” Omari alimsihi hakimu aamuru watoto anaowatetea akiwa na wakili Cliff Ombeta wapelekwe hospitalini umri wao ukatathminiwe. Pia aliomba watoto hao watenganishwe na mahabusu waliokomaa ili haki zao zilindwe. Mawakili hao waliomba washukiwa waachiliwe kwa dhamana kwa vile hawatatoroka. Mbali na Kigunzu, pia hakimu aliamuru Teresia Wanjiku na watoto wawili kuzuiliwa katika vituo vitatu mbalimbali vya polisi. Pamoja na mihadarati iliyonaswa na polisi, kulikuwa na kitita cha Sh13,443,110 kilichopatikana katika nyumba iliyoko mtaani Ngara. Polisi walidai pesa hizo ni za mauzo ya bangi na mihadarati mingine. Kiongozi wa mashtaka Kennedy Panyako aliomba washukiwa hao wanne wazuiliwe katika vituo vya polisi na Sh13.4 milioni zilizopatika katika makazi ya Teresia Wanjiku zipelekwe katika Benki Kuu ya Kenya (CBK). Panyako aliomba mahakama iamuru washukiwa hao wazuiliwe katika korokoro ya polisi wasaidie polisi kukamilisha uchunguzi. “Naomba hii mahakama iamuru Kigunzu azuiliwe katika kituo cha polisi cha Muthaiga ili mihadarati iliyonaswa katika nyumba moja mtaani Ngara ipimwe akishuhudia,” Panyako alimsihi hakimu. Pia aliomba Sh13.4 milioni zilizopatikana wakati wa operesheni ya polisi zihifadhiwe katika Benki Kuu ya Kenya (CBK). “Uchunguzi katika kesi hii utahusisha asasi kadhaa na naomba washukiwa wazuiliwe kwa siku tano kufanikisha ushahidi,” Bw Panyako alimsihi hakimu. Alipinga washukiwa wakiachiliwa kwa dhamana akisema “watatoroka na kuvuruga uchunguzi.” Akitoa uamuzi, Bi Thuku alisema ombi la upande wa mashtaka la kuwazuilia washukiwa hao liko na mashiko ya kisheria. Alisema, “Polisi wanahitaji muda kukamilisha uchunguzi wa kina.” Pia aliagiza Sh13.4 milioni zipelekwe CBK kuhifadhiwa. Washukiwa hao, hakimu aliagiza warudishwe kortini Agosti 25, 2023 kwa maagizo zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  